กรณ์ ชี้นักลงทุนเชื่อมั่นศก.ไทย ทำให้บาทแข็งตามคาด
รมว.คลัง เผย ค่าเงินบาทแข็งค่า สะท้อนความเชื่อมั่นของนักลงทุนที่มีต่อเศรษฐกิจไทย
5 มี.ค. 2553

รมว.คลัง เผย ค่าเงินบาทแข็งค่า สะท้อนความเชื่อมั่นของนักลงทุนที่มีต่อเศรษฐกิจไทย
นายกรณ์ จาติกวณิช  รมว.คลัง กล่าวว่า การที่ค่าเงินบาทแข็งค่าขึ้นในช่วงนี้ เป็นการะสะท้อนถึงระดับความเชื่อมั่นที่นักลงทุนต่างชาติมีต่อเศรษฐกิจของไทย จากการที่มีเงินทุนต่างประเทศไหลเข้ามาก ขณะเดียวกันยังเป็นผลมาจากการส่งออกของไทยที่ฟื้นตัวอย่างชัดเจนในเกือบทุกอุตสาหกรรม จึงส่งผลทำให้ดุลการค้าเป็นบวกและมีผลทำให้ค่าเงินบาทแข็งค่าเมื่อเทียบกับสกุลเงินดอลลาร์สหรัฐ ทั้งนี้ ถือว่าเป็นหน้าที่โดยตรงของธนาคารแห่งประเทศไทย (ธปท.) ที่จะต้องดูแลไม่ให้ประเทศไทยเสียเปรียบประเทศคู่ค้าและไม่ให้ผู้ส่งออกไทยเสียเปรียบคู่แข่ง
"ธปท. รายงานว่า ได้ดูแลอย่างใกล้ชิดอยู่แล้ว ก็เป็นธรรมดาว่าเมื่อมีเงินนอกเข้ามาเยอะกว่าเงินออก ค่าเงินบาทก็แข็ง ซึ่งผมได้บอกตั้งแต่ปีที่แล้ว แล้วว่าแนวโน้มค่าเงินบาทจะแข็งขึ้น โดยเฉพาะเมื่อเทียบระหว่างไตรมาส เนื่องจากหนี้สาธารณะของสหรัฐยังมีภาระสูง ซึ่งชี้ให้เห็นว่าอัตราแลกเปลี่ยนของเขาจะต้องปรับลดลง" นายกรณ์ กล่าว